Kristian Jensen (V), 2000-11-09:
Nu skal jeg love at spare på sliddet af Folketingets trappe, men jeg vil blot sige, at jeg mener, at sammenligningen er helt reel, og at a-kassesystemet jo også er et frivilligt system, som man selv vælger som lønmodtager at melde sig ind i.
Siden vi sidst drøftede denne sag i Folketinget, er den faktisk ikke blevet mindre aktuel, men tværtimod mere aktuel, og det er endnu mere påtrængende at få kigget på den.
Hjemme-pc-ordningerne, der heldigvis har været en bred opbakning til - og det håber jeg der fortsat vil være -
har været med til at give den danske befolkning et IT-løft uden grænser.
De har været med til at mindske den frygt, der har været for udviklingen af A- og B-hold i samfundet, og de har været med til at give adgang til netværkssamfundet for en masse mennesker, som normalt aldrig ville have taget sig sammen og taget det spring ud i teknologien og investeret i en computer og da slet ikke for at koble sig på Internettet.
Vi mener rent faktisk i Venstre, at det er en udvikling, man godt kan hjælpe lidt på vej, og det er derfor, vi foreslår denne skattefritagelse af samme grund, som man i sin tid indførte skattefritagelse for hjemme-pc-ordningerne, nemlig for at give udbredelsen et løft.
Det er sådan, at de folk, der i dag står uden for arbejdsmarkedet, har muligheder for at blive hjulpet i IT-læringen gennem deres a-kasse, gennem deres kommune og deres aktiveringsordninger m.v., og de bedst stillede lønmodtagere i Danmark skal nok få det forhandlet hjem via deres overenskomster, så de skal nok klare sig.
Men for den brede mellemgruppe er hjemme-pc-ordningerne et gigantisk løft, og derfor er det meget godt, at de netop kan hjælpe den gruppe.
Hvis man kigger på forslaget, kan man kigge på det enten ud fra et IT-synspunkt eller ud fra et kortsigtet skattemæssigt synspunkt.
Hvis man kigger på det ud fra et IT-synspunkt, vil et forslag, der som dette er med til at udbrede adgangen til netværkssamfundet, også være med til at give danskerne et yderligere IT-løft.
Hvis man ikke vil gå ind for sagen i handling, bør man også spare os for ordene.
Det, der sker nu, er, at der sker en sammensmeltning af computeren og netværket.
Rent faktisk er dataforbindelsen ikke bare en integreret del af en computer, den er ved at være den vigtigste del af den, og det er sådan, at grundlaget for hjemme-pc-ordningerne er, at de er skattefri, på trods af - som der står i ministerens betænkning på side 65 - at de selv med mindre arbejdsmæssigt behov er skattefritaget.
Med samme begrundelse kunne man også få en datakommunikationsforbindelse fritaget for skat. Det er ikke vores hensigt som forslagsstillere at droppe beskatningen af den fri telefon.
Det er i øjeblikket sådan, at hvis man tager teknologier som f.eks. en ADSL-linje, sendes den ad forskellige kanaler - tale gennem én kanal, data gennem en anden - og det er ikke muligt at bruge ADSL-delen af forbindelsen til almindelige telefonopkald.
Dermed er den opdeling, som flere af ordførerne har efterspurgt,
mulig.
Det er rent faktisk sådan, at det kom ordførerne også ind på, da vi for 2 år siden drøftede spørgsmålet, og dengang var der også nogle, der sagde, at det ligger lige rundt om hjørnet.
Derimod er der noget, der tyder på, at man vil få mobiltelefoner, der har større kapacitet end dem, vi kender i dag, og at det derfor via de regler for telefoner, vi har i dag, vil være muligt at give borgerne de muligheder, man åbenbart ikke vil være med til at give på det faste net. Skatteministeren sagde, at forudsætningerne ikke har ændret sig siden 1997, hvor man lavede den første ordning for hjemme-pc'ere og afskar muligheden for, at dataforbindelser kunne være med.
Hvis det er skatteministerens holdning, at der ikke er ændrede forudsætninger, vil jeg bare sige, at det er absolut ikke min holdning.
Jeg mener, at hele udbredelsen af netværksamfundet, IT-udviklingen og den måde, vi bruger Internettet på som kommunikationsmedie, for alvor har ændret de forudsætninger, der fandtes, da man gennemførte forslagene i sin tid. Til hr. Bjarne Laustsen vil jeg sige, at hvis man har en stor telefonregning i dag, er det rigtigt, at selve beskatningsdelen ikke er særlig stor efter de nuværende regler.
Men til gengæld er det min opfattelse, at mange føler det som et administrativt besvær at skulle redegøre for beskatningsdelen af den private telefondel, og derfor ville det være en lettelse at få den fjernet.
Hr. Aage Frandsen mente, at skattelettelser er en folkelig sag, og det håber jeg da også. Jeg håber, at der er mange, der synes, at lavere skat vil være en god ting.
Men det, jeg blev lidt skuffet over i hr. Aage Frandsens tale, er, at han sagde, at forslaget er for uklart, for upræcist.
Sidste gang, denne sag blev diskuteret, foreslog vi at ændre en konkret paragraf i en konkret lovgivning, og da blev det sagt, bl.a. fra hr. Aage Frandsens side, at det er noget, der må undersøges i en helhed, i en sammenhæng.
Derfor har vi i denne folketingssamling fremsat et beslutningsforslag, som jo er rundere og overlader til regeringen at lave den konkrete ændring af lovteksten, netop for at slippe for at støde ind i den problemstilling, at det bliver for snævert.
Når hr. Kim Behnke efter en ganske udmærket, ja, nærmest fremragende ordførertale beskyldte os for at være lidt for snævre i vores tankegang, tror jeg, det skyldes, at hr. Kim Behnke holdt sig for kraftigt til bemærkningerne, der redegør for eksemplerne, og ikke til selve teksten, der jo ikke sigter snævert på ISDN eller andre teknologier, men derimod breder sig ud over et større felt.
Jeg er glad for den tilslutning, der er kommet, for meldingerne om fortsat at støtte IT-udviklingen, som vi har hørt fra en lang række partier.
Jeg håber, at vi kan få en god debat, også når skatteministeren kommer med sit forslag, og jeg håber, at den debat og selvfølgelig også det konkrete lovforslag for alvor kan være med til at give det løft i IT-brugen og netværkssamfundet, som er intentionen bag det lovforslag og det beslutningsforslag, som vi har drøftet her.